走筆酬亨甫所示二篇次韻和之  其二
作者：沈遼
朝代：宋

paragraphs: 老去不爲世網縈，我爲清冷亦假名。
不識丹臺與赤城，此間寂寂無人聲。
下視千里山川平，其間隱顯自晦眀。
稽康作樂知未精，莊周能寧何用攖。
有動不在彈與枰，至静何爲論攙槍。
大飲不復論缸罌，一醉寧復更解酲。
當如美璞含其英，不如不琢鳴琤琤。
一去一來寄死生，寵辱外事何足驚。
髙篇琅琅示我情，久已喪魄今載營。
呼奴擁篲掃柴荆，當有佳客來此行。